​Die Brasiliaanse huis met ‘n uitmuntende styl
Johannes van Graan 10 January, 2018 10:00
Vir vandag se homify 360° ontdekking reis ons na Brasilië waar A/ZERO Arquitetura ons inspireer met ‘n super moderne skepping. Al die verwagte elemente van die moderne styl is hier (reguit lyne, neutrale kleure, subtiele ontwerpe, ens.), maar hierdie ontwerp word heeltemal op sy kop gekeer sodra ons na die binneste spasies skuif…
Kyk gerus of hierdie huis jou persoonlike smaak inspireer – dalk kan jy ‘n paar wenke optel en tuis uitprobeer?
Heeltemal afgesluit van buite
Alhoewel die huis ‘n heel netjiese styl vertoon aan die buitekant, lyk hy nogal heel bot – geen groot vensters of glasdeure wat ietsie vertoon van die binnekant se ontwerp nie. Natuurlik is dit om privaatheid te behou, aangesien die huis so naby aan die straat gebou is en uitkyk op twee strate!
Maar sodra ons die huis vanaf die agterkant bekyk, verander als – hierso is die ontwerp baie meer oop en aanloklik, met tamaai balkonne en stoepe wat ons welkom heet en na binne lei.
Die heerlike kuierspasie
Dis mos die “in” ding om ‘n kuierhoekie iewers by jou huis in te sluit, veral hier in Suid-Afrika met ons lieflike weer. Wel, hierdie huis het dieselfde idee, aangesien hierdie stukkie hemel aan die agterkant bygevoeg is: ‘n afdak stoep (wat lieflik ruim is), eetplek, buite kroeg/kombuis (met ‘n ingeboude braai), en dan nog ‘n fantastiese swembad!
As ons nie van beter geweet het nie, het ons gesweer ons bekyk ‘n skepping reg hier in Suid-Afrika!
Die bot styl van die huis se buitekant is heeltemal vergete, want dis die een verrassing na die ander sodra ons oor die veiligheidsmure is – soos die hoofingang met sy treffende houtdeur.
Kan jy jou indink hoe die binnekant lyk? Kom ons vind uit…
Lus vir nog moderne inspirasie? Beloer dan Michelle se fantastiese Johannesburg huis.